钦定古今图书集成/明伦汇编/官常典/第585卷 > 《为萧领军拜侍中刺史章》前人
## 钦定古今图书集成/明伦汇编/官常典/第585卷 > 《为萧领军拜侍中刺史章》前人

“上书皇帝陛下：即日诏书，以臣为侍中骠骑大将军
开府仪同三司，班剑三十人等，持节都督如故。”峻命
在庭，光册充轩，虹骖耸服，朱轓伫盖，夤对以懅，心影
若倾。臣功乏至道，不足以题象魏；绩非振民，无可以
书庙阁。半漏未晏，中钟而惊。实忌微庸，起乘盛服。窃
疑国宠，顿萃末躬。今寰海顺典，琼都咸光，调御惟新，
镕制就始，良宜整变《献经》，诠明典纬，九河式耀，三辰
载晰。不悟陛下皇灵曲溢，大赉斯降，而鸿赏之行，迺
于臣始，非所以腾振遥风，激昂品流，舆人之诵，具闻
其黩，频露慊祈，未叨鉴顺。今便虔礼青轩，谨躬丹墀，
忧符怵惕，惭属兼轸。不任屏营之情。